ምክር ቤቱ የፌዴራል መንግሥቱን የ2013 ረቂቅ በጀት ለዝርዝር ዕይታ መራ   ● 4ኛው የሕዝብና ቤት ቆጠራም ለሦስተኛ ጊዜ ተራዝሟል
አዲስ አበባ፡- የሕዝብ ተወካዮች ምክር ቤት ለ2013 በጀት ዓመት 476 ቢሊዬን ብር ሆኖ በቀረበው የፌዴራል መንግሥት ረቂቅ በጀት ላይ ተወያይቶ ለዝርዝር እይታ ለገቢ፣ በጀትና ፋይናንስ ጉዳዮች ቋሚ ኮሚቴ መርቷል። አራተኛው ዙር የህዝብና ቤት ቆጠራም ለሦስተኛ ጊዜ በጋራ ምክር ቤቱ ተራዝሟል። 
የኢ.ፌ.ዴ.ሪ. 5ኛው የሕዝብ ተወካዮች ም/ቤት 5ኛ ዓመት የሥራ ዘመን 16ኛ መደበኛ ስብሰባውን ትናንት ያካሄደ ሲሆን፤ በዕለቱም 476 ቢሊዬን ብር ለ2013 በጀት ዓመት የፌዴራል መንግሥት ረቂቅ በጀት ላይ ተወያይቶ ለገቢ፣ በጀትና ፋይናንስ ጉዳዮች ቋሚ ኮሚቴ ለዝርዝር እይታ መርቷል። አራተኛው የህዝብና ቤት ቆጠራም ለሦስተኛ ጊዜ እንዲራዘምም ሁለቱ ምክር ቤቶች በጋራ ወስነዋል። 
የገንዘብ ሚንስትሩ አቶ አህመድ ሺዴ በረቂቅ በጀቱ ዙሪያ ለምክር ቤቱ ማብራሪያ የሰጡ ሲሆን፤ በማብራሪያቸው እንዳመለከቱትም የ2013 በጀት ግብዓትን ከውጤት ጋር የሚያዛምድ እንዲሁም ኮሮና ቫይረስ የሚያስከትለውን ተጽዕኖ ለመቋቋም ታሳቢ ተደርጎ የተዘጋጀ ነው። ምክር ቤቱም የቀረበውን ረቂቅ በጀት ከተመለከተ እና በረቂቅ በጀቱ ላይ አባላቱ ላነሷቸው በርካታ አስተያየቶችና ጥያቄዎች ምላሽና ማብራሪያ ከተሰጠበት በኋላ፤ ረቂቅ በጀቱን ለዝርዝር እይታ ለገቢ፣ በጀትና ፋይናንስ ጉዳዮች ቋሚ ኮሚቴ መርቷል። 
በሌላ በኩል አራተኛው የኢትዮጵያ ህዝብና ቤት ቆጠራ ለሦስተኛ ጊዜ እንዲራዘም የህዝብ ተወካዮች እና የፌዴሬሽን ምክር ቤቶች ባካሄዱት የጋራ ስብሰባ ወስነዋል። ሁለቱ ምክር ቤቶች በጋራ ባካሄዱት ስብሰባ 4ኛውን የህዝብና ቤት ቆጠራ ለሦስተኛ ጊዜ ለማራዘም የተዘጋጀውን የውሳኔ ሐሳብ የተመለከቱ ሲሆን፤ በኮሮና ቫይረስ ምክንያት ለህዝብ ጤናና ደህንነት ሲባል ለሦስተኛ ማራዘም በማስፈለጉ እንዲራዘም ወስነዋል። 
ምክር ቤቱ በዕለቱ ውሎው የገቢ፣ በጀትና ፋይናንስ ጉዳዮች ቋሚ ኮሚቴ የመንግሥት የልማት ድርጅቶችን ወደ ግል ስለማዛወር የቀረበ ረቂቅ አዋጅን፤ እንዲሁም የሕግ፣ ፍትህና ዴሞክራሲ ጉዳዮች ቋሚ ኮሚቴ የኢትዮጵያ እስልምና ጉዳዮች ጠቅላይ ምክር ቤትን እና የኢትዮጵያ ወንጌል አማኞች አብያተ ክርስቲያናት ካውንስል ህጋዊ ሰውነት ለመስጠት የቀረቡ ረቂቅ አዋጆችን አስመልክቶ የቀረበ ሪፖርትና የውሳኔ ሃሳብ መርምሮ ረቂቅ አዋጁን አጽድቋል።
አዲስ ዘመን ሰኔ 5/2012በጋዜጣው ሪፖርተር